དགེ་བཤེས་བསྟན་འཛིན་དབང་རྒྱལ་རིན་པོ་ཆེ་ནི།ཡབ་བྱམས་པ་བསྟན་དར་དང་།ཡུམ་ཡེ་ཤེས་ལྷ་མོ་གཉིས་ཀྱི་སྲས་སུ་རབ་བྱུང་༡༦པའི་ལྕགས་བྱ་ལོའི་བོད་ཟླ་བཅུ་གཉིས་པ་སྟེ་ཕྱི་ལོ་ལོ༡༩༦༡ལོའི་ཟླ༥པའི་ཚེས་གཅིག་ཉིན་རྒྱ་གར་ཨ་འབར་སརདུ་སྐུ་འཁྲུངས།དེ་ནས་དགུང་ལོ་དགུའི་བར་ཡབ་ཡུམ་གཉིས་དཔལ་འབྱོར་གྱི་དཀའ་ངལ་ཆེ་ཞིང་་ལྟོ་གོས་བཙལ་ཆེད་ས་གནས་ངེས་མེད་དུ་ཕྱིན་ནས་གནས་སྡོད་བྱས།དེ་རྗེས་དགུང་ལོ་བཅུ་པའི་ཐོག་༼༡༩༧༡༽ལོར་བོན་གཞིས་སྨན་རི་དགོན་དུ་འབྱོར་ནས་རྒན་ཚུལ་ཁྲིམས་རྒྱལ་མཚན་གྱི་སྐུ་མདུན་དུ་བསྡད་ཅིང་།དེ་བཞིན་ལུང་དཀར་དགེ་སློང་གི་དྲུང་ནས་ཡོན་ཏན་ཀུན་གྱི་གཞི་མ་འབྲི་ཀློག་གཉིས་ལེགས་པར་སྦྱངས།དེ་རྗེས་དགུང་ལོ་བཅོ་ལྔའི་ཐོག་༧ཞྭ་དཀར་བསྟན་པའི་གཙུག་ནོར་༧སྐྱབས་རྗེ་༧སྨན་རིའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་གི་དྲུང་ནས་གཙང་གཙུག་གི་སྡོམ་པ་མནོས།